Wapice

Wapice Oy on suomalainen teknologiapalveluyritys, jonka asiakkaat toimivat esimerkiksi teollisuudessa ja julkisella sektorilla. Asiakkaille tehdään ohjelmistokehitystä, ja tuotetaan digitalisaatio- ja IoT-ratkaisuja.

Yhtiön pääkonttori sijaitsee Vaasassa. Sillä on noin 350 työntekijää, jotka työskentelevät 11 toimipisteessä Vaasassa, Helsingissä, Hyvinkäällä, Jyväskylässä, Kuopiossa, Oulussa, Seinäjoella, Tampereella ja Turussa.

 Historia 
 1999–2009 
Vuonna 1999 Pasi Tuominen, Timo Kankaanpää ja Markus Mäkelä perustivat Wapicen. Tuominen oli työskennellyt Vaasan yliopettajana ammattikorkeakoulussa ja käynnistänyt sinne tietotekniikkaosaston koulutuksen. Wapice syntyi, kun koulutuksessa tarvittiin yhteistyökumppania ohjelmistopuolelle. Yhtiön nimi johdettiin sanoista wap ja ice – maailmalta katsottuna Vaasa oli pohjoisessa, lähellä napapiiriä ja jäätikköä. Siksi yrityksen alkuaikojen logossa oli jääkarhu. Nokian kehittämä WAP-tekniikka taas oli synonyymi termille mobiili internet. Yhtiö kuitenkin luopui pian wap-teknologiasta ja alkoi suunnitella muita internetratkaisuja, joilla teollisuuslaitteita pystyi liittämään internetiin. Aluksi kaikille asiakkaille räätälöitiin omat ratkaisut, joiden avulla laitteita voitiin hallita ja mitata aiempaa helpommin ja tehokkaammin. Sitten eri ratkaisujen yhteiset piirteet huomattiin ja Wapice päätti tuotteistaa palvelunsa.

Vuonna 2003 Kankaanpää myi osuutensa ja tilalle tulivat Veijo Karppinen ja Mauri Holma.

Vuonna 2005 Wapice alkoi kehittää ensimmäistä tuotetta etähallintaan. Siihen asti se oli räätälöinyt ohjelmistoja ja teknologisia ratkaisuja yksittäisten asiakkaiden tarpeita vastaaviksi. Tuotteen nimeksi tuli IoT Ticket.

Vuodesta 2004 vuoteen 2009 Wapice kasvatti liikevaihtoaan lähes 400 prosenttia. Siitä tuli yksi Suomen suurimmista pelkästään teollisuusasiakkaisiin keskittyneistä ohjelmistoyhtiöstä. Yrityksellä oli konttoreita Vaasan lisäksi Seinäjoella, Oulussa, Tampereella ja Hyvinkäällä.

 2010–2019 
Toukokuussa 2013 Wapice osti jyväskyläläisen Ecoren, joka oli toiminut energia-alan ohjelmistojen parissa. Ecoren Action-tuotetta käyttivät sekä kuluttajat energiankulutuksensa seurannassa että energiayhtiöt, jotka jalostivat mittaustietoa. 

Vuonna 2015 IoT-Ticketillä oli 1,6 miljoonaa käyttäjää, joiden joukossa oli muun muassa suomalaisia energia- tai koneenrakennusalalla toimivia teollisuusyrityksiä. Iot Ticket on etäseuranta- ja hallintajärjestelmä, joka liittää koneet ja laitteet tietojärjestelmiin ja mahdollistaa samanaikaisesti niiden valvonnan ja seurannan.

Vuonna 2016 Wapicella oli kaksi selkeää businessaluetta: energiateollisuus ja liikkuvat työkoneet, mutta yhtiö palveli myös kappaletavarateollisuuden tuotantoyrityksiä, elintarviketeollisuutta ja metalliteollisuuden yhtiöitä. Yhtiöllä oli 320 työntekijää 7 paikkakunnalla ja sen liikevaihto oli noin 22 miljoonaa euroa.

Vuonna 2018 Wapice lähti mukaan monialaiseen, yritysten ja oppilaitosten yhdessä ylläpitämään Digitalisaatio Akatemiaan, jolla halutaan löytää yritysten kaipaamia osaajia jo opiskeluvaiheessa.  Yritys alkoi opettaa Vaasan ammattikorkeakoulussa. Yhtiön liikevaihto oli 22,3 miljoonaa euroa.

 2020– 
Tammikuussa 2023 Mustasaaren kunnanjohtaja Rurik Ahlberg käytti kuukauden virkavapaansa tutustuakseen Wapicen toimintaan oppiakseen muun muassa elinkeinoelämän tarpeista ja tekoälyn hyödyntämisestä.

Kesäkuussa 2023 yhtiössä solmittiin yrityskohtainen työehtosopimus. Siitä haluttiin tehdä työntekijöiden kannalta parempi kuin valtakunnallisesta tessistä.

Lokakuussa 2025 Wapice kertoi, että Telia alkaa käyttää sen kehittämään IoT-Ticket-teknologiaan perustuvaa IoT- ja tekoälyalustaa Pohjoismaissa. Alustan kautta Telian yritysasiakkaat voivat hyödyntää esineiden internetin tietoja. 

 Organisaatio 
Vuonna 2025 yritys työllisti 350 ohjelmisto- ja elektroniikka-asiantuntijaa 11 toimipisteessä.  Yhtiön pääkonttori sijaitsee Vaasassa, jossa on kaksi muutakin toimipistettä. Niiden lisäksi toimistoja on myös Helsingissä, Hyvinkäällä, Jyväskylässä, Kuopiossa, Oulussa, Seinäjoella, Tampereella ja Turussa.

Eniten työntekijöitä on Vaasassa ja Tampereella. Wapicen toimitusjohtaja on Pasi Tuominen ja hallituksen puheenjohtaja Petri Helo.

Vuonna 2019 yrityksellä oli 130 omistajaa. Yhtiö käyttää tuotekehitykseen 5-7 prosenttia liikevaihdosta.

 Tutkimusprojekteja 
Wapice on ollut mukana useissa korkeakoulujen ja yritysten yhteisissä tutkimushankkeissa:
järjestelmäpiirisuunnittelua kehittävä Tampereen yliopiston hallinoimaaan SoC Hub- projektikonsortio kehittää kolmea piiriä, joista ensimmäinen saatiin käyttöön alkuvuonna 2022.
neljän korkeakoulun yhteistyöprojektissa Vaasaan rakennetaan nollapäästöisyyteen pyrkivä Wstar-datakeskuslaboratorio. Vaasan yliopiston johtamassa hankkeessa on yhteensä 14 yrityskumppania.
kolmen korkeakoulun tutkimusprojektissa kehitettiin reunalaskentaa (edge computing). Sitä voidaan hyödyntää esimerkiksi laivojen ja liikkuvien työkoneiden toiminnan tehostamiseen.

 Tuotteet ja markkinat 
Vuonna 2025 yhtiön omien tuotteiden osuus liikevaihdosta oli noin kolmannes. Sen tuotteita olivat IoT-Ticket -alusta, myynnissä käytettävä Summium CPQ -konfigurointityökalu, EcoReaction-raportointityökalu, IoT Edgeä hyödyntävä WRM247-sarja ja analysointityökalu CANrunner. Wapicen päätuote ovat räätälöidyt ohjelmistot ja digitaaliset kehityspalvelut, joita se tuottaa niin suuryrityksille kuin pk-sektorillekin. 

 IoT-Ticket 
Wapicen kehittämä IoT-Ticket-alusta kerää ja yhdistelee eri laitteiden tietoja, jotta organisaatiot voivat valvoa, analysoida ja automatisoida toimintaansa alustalle rakennettujen pilvipohjaisten järjestelmien avulla. Se siis auttaa tehostamaan ja digitalisoimaan asiakkaiden prosesseja. Vuoteen 2025 mennessä alustaan oli kytketty 28 000 yritysten ja julkisten organisaatioiden hallinoimaa laitetta. Alustaa käytetään esimerkiksi liikkuvissa työkoneissa, kiinteistöissä, sähköyhtiöiden hajautettujen voimalaitosten hallinnassa ja tehtaissa. Esimerkiksi työkoneisiin kiinnitetyillä sensoreilla voidaan mitata vaikkapa moottorin tai hydrauliikan toimintaa. IoT-Ticket-alustalta mittaustiedot viedään työkoneiden huoltovälejä optimoivaan työkaluun, joka huomaa päivitystarpeen esimerkiksi paineiden noususta, tilaa tarvittavat varaosat ja varaa ajan huoltoon.

Asiakkaat voivat luoda ilman koodaamista tilanteeseensa sopivan tuotantokelpoisen ratkaisun, jolla kerätään tietoa suunnittelua ja johtamista varten ja automatisoidaan toimintoja. Ratkaisu muodostuu muodostuu graafisesta käyttöliittymästä ja siihen liittyvistä toiminnoista kuten raportointiominaisuuksista. Tuotetta käyttää esimerkiksi Vaasan kaupunki.

Tampereen kaupunki käyttää alustaa ulkovalaistuksen ohjausjärjestelmään ja kaupunkiympäristön tilannekuvasensorointiin. Alustan kautta valvotaan esimerkiksi Ratina-kauppakeskuksen portaita, jotta ne voidaan pitää jäättöminä kaikissa sääolosuhteissa. Alustan avulla Tampereen kaupungille on toteutettu Pulssi-sovellus, jonka kautta yrittäjät saavat anonymisoitua dataa keskustassa liikkuvista ihmismääristä. Muun muassa kaupunkikameroiden avulla kerättyä tietoa voidaan hyödyntää liikkeiden henkilöstömäärien ja aukioloaikojen suunnittelussa. Sovelluksen algoritmi käyttää myös sääennusteita, Nokia-areenan tapahtumia ja aiempien vuosien tilastoja. Idea sovellukseen saatiin paikallisilta yrittäjiltä. 

Telia tarjoaa alustaa yritysasiakkailleen. Telia IoT Monitoring -palvelua käyttää esimerkiksi asuntoyhtiö LF Skåne Hyrefastigheter, joka hyödyntää sitä 625 asunnon sisäilman laadun optimointiin.

 Summium 
Wapicen Summium-tuotteita käytetään tarjousprosesseissa niin myynnissä kuin hankinnoissakin. Esimerkiksi Molok käyttää Wapicen työkalua.

 Tunnustuksia 
 Vuonna 2009 Wapice oli 17. nopeimmin kasvava teknologiayritys Suomessa. EMEA-alueen yritysten joukossa sen sijoitus oli 453.
 Vuonna 2016 Wapice voitti valtakunnallisen Suomen Yrittäjien yrittäjäpalkinnon
 Vuonna 2019 Microsoft palkitsi Wapicen IoT-Ticket-tuotteen innovaatiopalkinnolla
 Tampereen kaupunki palkittiin Barcelonassa marraskuussa 2023 kansainvälisen älykaupunkitapahtuman mahdollistavat teknologiat -sarjassa. Tampere käyttää Wapicen toteuttamaa älykästä datakeskusta eli IoT-Ticket-alustaa monipuolisesti sujuvoittamaan kaupunkilaisten ja yritysten arkea.

 Lähteet 

 Aiheesta muualla 
Wapicen verkkosivut

Luokka:Suomalaiset teknologiayritykset
Luokka:Suomalaiset ohjelmistoyritykset
Luokka:Vaasalaiset yritykset